C 214/82
FI
Euroopan unionin virallinen lehti
16.6.2023
Keskiviikko 18. tammikuuta 2023
C. katsoo, että unionin sisäisen ja ulkoisen politiikan johdonmukaisuus on välttämätön osa unionin uskottavaa ja tehokasta ihmisoikeuspolitiikkaa; D. ottaa huomioon, että unioni uskoo vahvasti monenvälisyyteen, kansainvälisen oikeuden ja demokraattisten prosessien noudattamiseen perustuvaan sääntöpohjaiseen kansainväliseen järjestykseen sekä YK:n jäsenvaltioita ja niiden keskinäisiä suhteita ohjaaviin yleismaailmallisiin arvoihin, periaatteisiin ja normeihin, joihin kuuluvat ne, jotka vahvistetaan YK:n peruskirjassa, ja tukee niitä täysimääräisesti; E. ottaa huomioon, että sukupuolten tasa-arvo on yksi unionin ydinarvoista; ottaa huomioon, että oikeus yhdenvertaiseen kohteluun ja syrjimättömyyteen on perussopimuksissa ja perusoikeuskirjassa vahvistettu perusoikeus, jota olisi kunnioitettava täysimääräisesti; ottaa huomioon, että perusoikeuskirjan 3 artiklan mukaan oikeus henkilökohtaiseen koskemattomuuteen on ensiarvoisen tärkeää; katsoo, että tämän vuoksi sukupuolinäkökulman valtavirtaistaminen ja intersektionaalinen lähestymistapa olisi pantava täytäntöön ja integroitava horisontaalisena periaatteena kaikkeen unionin toimintaan ja politiikkaan; F. ottaa huomioon, että autoritaarisuuden, liberalismin vastaisuuden, populismin ja ihmisoikeusloukkauksien lisääntymi­ nen kaikkialla maailmassa uhkaa sääntöpohjaista kansainvälistä järjestystä ja unionin perustana olevia arvoja ja periaatteita; ottaa huomioon, että vuoden 2021 demokratiaindeksin mukaan alle puolet maailman väestöstä (45,7 prosenttia) asuu nykyisin ”jonkinlaisessa” demokratiassa ja yli 37 prosenttia elää autoritaarisen hallinnon alaisena; G. ottaa huomioon, että yksi kansainvälisen rauhan ja turvallisuuden suurimpia uhkia on edelleen terrorismi, joka loukkaa selvästi ihmisoikeuksia ja perusvapauksia; H. ottaa huomioon, että covid-19-pandemian seurauksena ihmisoikeuksien suojeleminen on heikentynyt kaikkialla maailmassa viruksen leviämisen estämisen vuoksi käyttöön otettujen välineiden ja politiikkojen seurauksena ja että monissa tapauksissa nämä välineet ja politiikat ovat liittyneet demokraattisten periaatteiden häviämiseen useissa valtioissa; I. ottaa huomioon, että ympäristökatastrofit, ilmastonmuutokseen ja metsäkatoon perustuvat katastrofit mukaan lukien, aiheuttavat ihmisoikeusloukkauksia ja vaikuttavat paitsi ihmisiin niiden välittömässä läheisyydessä myös koko ihmiskuntaan; ottaa huomioon, että viime vuosina henkilöiden, jotka puolustavat ihmisoikeuksia, ympäristöä ja kansojen mahdollisuutta saada omat maat ja luonnonvarat käyttöönsä, murhat, pahoinpitelyt ja muut heihin kohdistuvan väkivallan muodot ovat yleistyneet; ottaa huomioon, että ilmastonmuutos ja ympäristön tilan heikentyminen ovat kaksi kiireellisiä toimia edellyttävää ja toisiinsa yhteydessä olevaa haastetta, jotka ovat sekä kestävän kehityksen että ihmisoikeuksien maailmanlaajuisen kunnioittamisen perustana; J. katsoo, että energiakriisi ja Euroopan kohtaama tuotantokriisi voivat lisätä köyhyyttä ja haavoittuvuutta Euroopassa, millä voi olla haitallinen vaikutus ihmisoikeuksiin; K. ottaa huomioon, että ajatuksen-, omantunnon- ja uskonnonvapautta koskevien oikeuksien, joihin kuuluu oikeus uskoa tai olla uskomatta, kannattaa teistisiä, agnostisia tai ateistisia näkemyksiä, vaihtaa uskontoa tai luopua siitä ja ilmaista omaa uskoa julkisesti, loukkaukset johtavat sortoon, konflikteihin ja sotiin eri puolilla maailmaa;
Demokratian ja ihmisoikeuksien yleiset suuntaukset ja maailmanlaajuiset haasteet 1. vahvistaa ihmisoikeuksien yleismaailmallisuuden ja jakamattomuuden ja jokaisen ihmisen ihmisarvon; korostaa tässä yhteydessä olevansa vahvasti sitoutunut puuttumaan ihmisoikeuksiin kohdistuviin haasteisiin unionissa ja kaikkialla maailmassa ja toistaa, että unionin ja jäsenvaltioiden velvollisuutena on pyrkiä toimimaan maailmanlaajuisena johtajana ihmisoikeuksien, perusvapauksien ja demokratian edistämisessä ja suojelemisessa unionin perustana olevien arvojen mukaisesti; 2. katsoo ehdottomasti, että ihmisoikeuksien ja perusvapauksien ja jokaisen ihmisen ihmisarvon suojelun on oltava unionin ulkopolitiikan kulmakivi; kannustaa tässä tarkoituksessa vahvasti unionia pyrkimään sitoutumaan jatkuvasti ja kunnianhimoisesti siihen, että ihmisoikeuksien suojelusta tehdään virtaviivaisesti keskeinen osa unionin politiikkaa, ja lisäämään unionin sisäisen ja ulkoisen politiikan johdonmukaisuutta tällä alalla;